Ego Gauterius, Dei gratia Eduensis episcopus, notum fieri volo presentibus et futuris quod, quando Pontius, miles, de Petra-Pertusa, reddidit se Deo et Beate-Marie et fratribus de Regniaco, dedit in elemosinam domui Regniaci ejusdemque loci fratribus quicquid juris habebat in toto grosso nemore de Monte-Juin, libere et absque ulla retentione perpetuo possidendum; quod dividitur a nemore de Carree, sicut rivus ostendit de Malecuide, usque ad illud nemus quod Anselmus jamdictis fratribus prius donavit. Dedit etiam et concessit in elemosinam totum censum quem domus Regniacensis debebat ei. Laudaverunt hoc Obertus et Henricus, filii ejusdem Pontii et Nazaria, uxor Oberti, et filius ejusdem Pontii. Hoc donum factum fuit apud Petram-Pertusam, in manu Helie, abbatis Regniacensis. Hujus rei testes sunt: Johannes medicus, monachus Regniacensis; Girardus, presbyter de Carree; Hugo, dominus de Castelud; Herveus de Petra-Pertusa; Gaufridus de Porta; Willelmus Rastes, de Castelud, milites. Sub eisdem testibus laudavit hoc Hugo, dominus de Castelud, de cujus casamento predictus Pontius tenebat idem nemus. Ut igitur ista rata et firma perpetuo maneant, presenti scripto et sigilli nostri munimine confirmavimus. Acta sunt hec, anno ab Incarnatione Domini Mº Cº XCº primo.